b"\n_START_ARTICLE_\nKri\xc5\xbee, Tr\xc5\xbei\xc4\x8d\n_START_SECTION_\nZgodovina\n_START_PARAGRAPH_\nKri\xc5\xbee se v starih listinah prvi\xc4\x8d omenjajo okoli leta 1400, \xc4\x8deprav naj bi po legendi nastale \xc5\xbee v \xc4\x8dasu, ko so \xc4\x8dez Karavanke k Slovanom pri\xc5\xa1li prvi kristjani. Tako naj bi Kri\xc5\xbee dobile ime ravno po prvem kri\xc5\xbeu, ki so ga kristjani postavili na tem mestu. Ob prvem \xc5\xa1tetju prebivalcev izvedenem leta 1754 so v kraju na\xc5\xa1teli 77 hi\xc5\xa1 in 514 prebivalcev. Toliko prebivalcev je kraj dosegel \xc5\xa1ele po kon\xc4\x8dani drugi svetovni vojni. Med obema vojnama se je ve\xc4\x8dina prebivalstva pre\xc5\xbeivljala s \xc4\x8devljarsko obrtjo, preostali pa so bili kmetje in delavci, zaposleni v tr\xc5\xbei\xc5\xa1kih tovarnah. V starih \xc4\x8dasih je v Kri\xc5\xbeah deloval star mlin, ki je \xc5\xbeel konje parklje. S tem so barvali usnje. Po doma\xc4\x8de so temu postopku rekli farbrjarjenje._NEWLINE_Kri\xc5\xbee so bile v\xc4\x8dasih svoja ob\xc4\x8dina. Popis 1880 je v ob\xc4\x8dini na\xc5\xa1tel 1849 prebivalcev, v sami vasi 232. Leta 1890 je ob\xc4\x8dina \xc5\xa1tela 1942 prebivalcev; 323 jih je \xc5\xbeivelo v Kri\xc5\xbeah ( od tega 34 v naselju Snakovo). Po popisu leta 1900 je ob\xc4\x8dina \xc5\xa1tela 2077 prebivalcev ( od tega 974 mo\xc5\xa1kih in 1103 \xc5\xbeensk). Skupaj je to obsegalo 349 hi\xc5\xa1. Prebivalcev so Kri\xc5\xbee takrat imele 357, hi\xc5\xa1 pa je bilo 48. Za leto 1910 je popis navajal 2235 prebivalcev ob\xc4\x8dine, 376 je bilo Kri\xc5\xbeanov. Del ob\xc4\x8dine so bili kraji Breg, Zgornje in Spodnje Duplje, Golnik, Gozd, Kri\xc5\xbee, Novake, Pristava, Retnje, Sebenje, Seni\xc4\x8dno, Spodnje in Zgornje Vetrno, Zadraga in \xc5\xbdiganja vas. Leta 1952 se je ob\xc4\x8dina Kri\xc5\xbee zdru\xc5\xbeila z mestom Tr\xc5\xbei\xc4\x8d v tr\xc5\xbei\xc5\xa1ko ob\xc4\x8dino. _NEWLINE_Med letoma 1908 in 1966 je skozi Kri\xc5\xbee potekala \xc5\xbeeleznica Tr\xc5\xbei\xc4\x8d - Kranj. Postaja je bila pomembna zaradi bli\xc5\xbenjega sanatorija na Golniku ter za oskrbo kri\xc5\xa1ke voja\xc5\xa1nice. _NEWLINE_27. avgusta 1939 je bil v Snakovem, nasproti gostilne Pr' Tos odprt Tosov    ( Zupanov) bazen. Pri njegovi gradnji je sodeloval celo Stanko Bloudek. Leta 1962 je bil odprt bazen v Tr\xc5\xbei\xc4\x8du, ki je preusmeril pozornost od kri\xc5\xa1kega in tako je ta leta 1970 prenehal delovati.\n_START_SECTION_\nNOB\n_START_PARAGRAPH_\nOboro\xc5\xbeena vstaja se je v Kri\xc5\xbeah za\xc4\x8dela 31. julija 1941 z razbitjem nem\xc5\xa1kih razglasnih desk, ka\xc5\xbeipotov in neuspelim napadom na nem\xc5\xa1ko oro\xc5\xbeni\xc5\xa1ko postajo. Postajo je 10. junija 1944 ponovno neuspe\xc5\xa1no napadel 1. bataljon Pre\xc5\xa1ernove brigade.\n_START_SECTION_\nPovojno obdobje\n_START_PARAGRAPH_\nOd leta 1947 pa do leta 1966 je v Kri\xc5\xbeah delovala voja\xc5\xa1nica, v kateri je bilo stalno po okrog 600 vojakov planinske pehote ter pozneje \xc5\xa1e protiletalskega topni\xc5\xa1tva. Voja\xc5\xa1nica je bila v Kri\xc5\xbeah postavljena zaradi bli\xc5\xbeine meje z Italijo ter Avstrijo ter je varovala prehod v notranjost Slovenije. Vojaki so se urili v okoli\xc5\xa1kih gozdovih, v katerih se \xc5\xa1e do danes vidijo nekateri njihovi sledovi, npr. nasipi ter vrezana imena v deblih dreves nad vasjo. Voja\xc5\xa1nica je stala na mestu, kjer danes stoji osnovna \xc5\xa1ola  ( pouk je predtem potekal v stavbi nasproti cerkve), na dana\xc5\xa1njem rokometnem igri\xc5\xa1\xc4\x8du pa je stalo skladi\xc5\xa1\xc4\x8de. Severno od voja\xc5\xa1nice, na travniku med Kri\xc5\xbeami in Pristavo, je stalo skladi\xc5\xa1\xc4\x8de za strelivo in eksploziv, na mestu, kjer stojita danes gostilna Ko\xc5\xa1uta in trgovina Mercator, pa so prej stali hlevi, saj je JLA v petdesetih leti za transport oro\xc5\xbeja, streliva in opreme \xc5\xa1e precej uporabljala konje in mule."